Det lykkedes ikke at finde den person, som skulle være faldet i vandet tirsdag aften ved Utzon Centeret i Aalborg. Eftersøgning er indstillet.

Nordjyllands Politi og Nordjyllands Beredskab ledte intenst efter en person, som tilsyneladende var forsvundet i det kolde vand i det centrale Aalborg. - Klokken 20.10 får vi en anmeldelse om, at en person er forsvundet i vandet. En anmelder ser en person gå tæt på kajkanten, kigger kort væk og umiddelbart derefter efter er personen væk, fortalte vagtchef hos Nordjyllands Politi Mads Hessellund. - Anmelder var sikker på, at personen måtte være faldet i vandet, så vi sendte mange folk til stedet for at lede. Redningsfolk og betjente fik i løbet af aftenen assistance af en redningshelikopter med termisk kamera, og i vandet gennemsøgte dykkere området omkring kajkanten - uden held. Derfor blev eftersøgningen indstillet. Denne artikel er opdateret løbende i takt med, at oplysningerne tikkede ind på redaktionen.